যাদবপুর বিশ্ববিদ্যালয়ে ফিল্ম প্রদর্শন সংক্রান্ত বিতর্কে আচার্য তথা রাজ্যপাল কেশরীনাথ ত্রিপাঠীকে বিঁধলেন রাজ্যের শিক্ষামহলের একাংশ। যাদবপুরের পড়ুয়াদের পাশে দাঁড়িয়ে তাঁদের বক্তব্য, রাজনৈতিক মন্তব্য করে পরিস্থিতি জটিল করে তুলছেন আচার্য। 
যাদবপুর ক্যাম্পাসে সঙ্ঘ-সমর্থিত বহিরাগতদের ‘তাণ্ডবে’র প্রতিবাদে বৃহস্পতিবার গোলপার্ক থেকে যাদবপুর পর্যন্ত মিছিল করে ‘শিক্ষা আন্দোলনের যৌথ মঞ্চ’ নামে একটি সংগঠন। মিছিলের শেষে যাদবপুরের ৮বি’র মোড়ে একটি সভা হয়। মিছিল ও সভায় উপস্থিত ছিলেন বাম-ঘনিষ্ঠ শিক্ষাবিদদের অনেকেই। তাঁদের বক্তব্য, প্রতিকূল পরিস্থিতিতে রাজনৈতিক মন্তব্য করছেন আচার্য। আর তার ফলেই আরও জটিল হচ্ছে পরিস্থিতি।  প্রসঙ্গত, ক্যাম্পাসে সাম্প্রতিক অশান্তির প্রেক্ষিতে কেশরীনাথ জানিয়েছিলেন, যাদবপুর বিশ্ববিদ্যালয় উৎকর্ষ কেন্দ্র থেকে বিশৃঙ্খলার কেন্দ্রে পরিণত হয়েছে। সেই মন্তব্যের বিরোধিতা করে প্রস্তাব গ্রহণ করেছে যাদবপুর বিশ্ববিদ্যালয় শিক্ষক সমিতি (জুটা)।
এদিনের মিছিলে উপস্থিত ছিলেন রবীন্দ্রভারতী বিশ্ববিদ্যালয়ের দুই প্রাক্তন উপাচার্য পবিত্র সরকার এবং শুভঙ্কর চক্রবর্তী, বিদ্যাসাগর বিশ্ববিদ্যালয়ের প্রাক্তন উপাচার্য আনন্দদেব মুখোপাধ্যায়, যাদবপুরের প্রাক্তন রেজিস্ট্রার রজত বন্দ্যোপাধ্যায়। মিছিলে হেঁটেছেন চলচ্চিত্র পরিচালক তরুণ মজুমদার, এসএফআই নেতা তথা টালিগঞ্জ কেন্দ্রের জোটপ্রার্থী মধুজা সেনরায়, কলকাতা বিশ্ববিদ্যালয়ের অধ্যাপক তথা সিপিএমের রাজ্য সম্পাদক সূর্যকান্ত মিশ্রের মেয়ে রোশেনারা মিশ্র, কবি মন্দাক্রান্তা সেন। আচার্যের সমালোচনার পাশাপাশি যাদবপুরের উপাচার্য সুরঞ্জন দাসের ভূমিকার প্রশংসাও করেছেন ওই শিক্ষাবিদেরা।
এদিন পবিত্র বলেন, ‘‘আরএসএস এবং বিজেপি জেএনইউ, হায়দরাবাদ বিশ্ববিদ্যালয়, যাদবপুর বিশ্ববিদ্যালয়ের মতো  প্রতিস্পর্ধী শিক্ষাপ্রতিষ্ঠানগুলিকে দখল করতে চাইছে। এই আক্রমণ প্রতিহত করতেই হবে।’’ তাঁর কথায়, ‘‘আচার্য তাঁর  আত্মপরিচয় ঠিক রাখতে পারছেন না। যাদবপুরের মতো শিক্ষাপ্রতিষ্ঠানকে নিয়ে তিনি যে মন্তব্য করেছেন, তা অনভিপ্রেত এবং দুভার্গ্যজনক।’’ মিছিল শুরুর আগে আনন্দদেব ‘এবেলা’কে বলেন, ‘‘সংঘ পরিবার জেএনইউ’য়ের মতো যাদবপুরের পরিবেশকেও নষ্ট করতে চাইছে। চলতি ঘটনাক্রমে আচার্যের ভূমিকা একেবারেই ভাল নয়। যাদবপুরের ঐতিহ্য সম্পর্কে রাজ্যপালের কোনও জ্ঞান নেই।’’ আনন্দদেব এবং পবিত্র দু’জনেই জানান, সাম্প্রতিক ঘটনাক্রমে উপাচার্যের ভূমিকা অত্যন্ত প্রশংসনীয়। শুভঙ্করের প্রতিক্রিয়া, ‘‘রাজ্যপাল ব্যক্তিগতভাবে অবশ্যই উগ্র জাতীয়তাবাদীদের সমর্থন করতে পারেন। কিন্তু তাঁর ব্যক্তিসত্ত্বা যেন আচার্যসত্ত্বাকে ঢেকে না দেয়।’’ তরুণের মন্তব্য, ‘‘যাঁরা বহিরাগতদের নিয়ে এসে এই সব কাণ্ড ঘটাচ্ছেন, বাংলার মানুষ কোন ধাতুতে গড়া তা নিয়ে তাঁদের কোনও ধারণাই নেই।’’ 
শিক্ষাবিদদের মন্তব্যের প্রেক্ষিতে এদিন যাদবপুর বিশ্ববিদ্যালয়ের ডিএসএফ নেতা শুভব্রত দত্ত বলেন, ‘‘আমরা দীর্ঘদিন ধরেই বলে আসছি, রাজ্যপাল কার্যত আরএসএস নেতাদের সুরে কথা বলছেন।’’ প্রসঙ্গত, আজ, শুক্রবার যাদবপুর বিশ্ববিদ্যালয় ক্যাম্পাসের সামনে ছাত্র পরিষদের সভায় বক্তৃতা করার কথা রয়েছে প্রদেশ কংগ্রেস সভাপতি অধীর চৌধুরীর। ছাত্র পরিষদের প্রতিনিধি দল দেখা করবে সহ উপাচার্যের সঙ্গে। সেই দলের সঙ্গে থাকতে পারেন অধীর।